open-index/open-wikipedia-markdown huggingface dataset:
Ταυτοφωνία

μικρογραφία|Ταυτοφωνία δύο φωνών στη νότα Ντο

**Ταυτοφωνία** ή *ουνίσονο* (ιτ. *unisono*) είναι ένας μουσικός όρος που γενικά σημαίνει τη συνήχηση, στο ίδιο τονικό ύψος, δύο ή περισσότερων φωνών ή μουσικών οργάνων. Ωστόσο, στην πολυφωνική μουσική της δυτικής Ευρώπης, ο όρος ταυτοφωνία σημαίνει τη συνάντηση δυο ή περισσότερων μελωδικών γραμμών στον ίδιο φθόγγο και μ’αυτήν την έννοια παίρνει μια ιδιαίτερη θέση στη μουσική ορολογία της δυτικοευρωπαϊκής πολυφωνικής παραδόσεως, γιατί προϋποθέτει συνήχηση δύο ή περισσότερων μελωδικών γραμμών, που κινούνται παράλληλα ή μια προς την άλλη και διατηρούν τη μελωδικότητα τους, αν και όχι υποχρεωτικά, και τη ρυθμική τους αυτοτέλεια.

## Δείτε επίσης
* Ομοφωνία (μουσική)
* Ετεροφωνία
* Πολυφωνία
* Μονοφωνία

Κατηγορία:Μουσική θεωρία
Μονοθεϊστικός Πεντηκοστιανισμός

Ο **Μονοθεϊστικός** ή **Αντιτριαδικός Πεντηκοστιανισμός** είναι ένας αντιτριαδικός δογματικός κλάδος του Πεντηκοστιανισμού. Οι Εκκλησίες που τον αποτελούν, σε αντίθεση με τους υπόλοιπους Πεντηκοστιανούς, δεν δέχονται το δόγμα της Αγίας Τριάδας. Πιστεύουν ότι υπάρχει μόνο ένα πρόσωπο στη Θεότητα, ο Ιησούς Χριστός..

## Ιστορία

Αυτή η ιδέα αναπτύχθηκε από ένα κήρυγμα του R.Ε.McAlister (που είχε ιδρύσει την πρώτη Καναδική Εκκλησία της Πεντηκοστής) το 1913. Ο McAlister κήρυξε ότι στο βιβλίο των Πράξεων των Αποστόλων και στις Επιστολές, το βάπτισμα πραγματοποιούταν στο όνομα του Ιησού Χριστού και χωρίς να χρησιμοποιείται το όνομα του Πατρός και του Υιού και του Αγίου Πνεύματος, όπως έγραφε στο εδάφιο Ματθαίος 28:19.

Αργότερα, και άλλοι ενώθηκαν με τον McAllister, υποστηρίζοντας πως ο Χριστός περιείχε το σύνολο της Θεότητας και ότι το βάπτισμα στο όνομα μόνο του Ιησού Χριστού ήταν επαρκές.

## Εκκλησίες της Ενότητας

Το σύνολο των μελών των Εκκλησιών του Μονοθεϊστικού Πεντηκοστιανσιμού είναι γύρω στα 24 εκατομμύρια σε όλο τον κόσμο.

Στις Εκκλησίες του περιλαμβάνονται οι:
*Παγκόσμια Ενωμένη Πεντηκοστιανή Εκκλησία
*Πεντηκοστιανές Συνάξεις σε όλο τον Κόσμο

Μερικές φορές αναφέρονται ως Εκκλησίες *Μόνο του Ιησού* (*Jesus Only*).

## Υποσημειώσεις


Κατηγορία:Πεντηκοστιανισμός
Κατηγορία:Αντιτριαδισμός
Επινεμόμενη ψυχωσική διαταραχή

Η **επινεμόμενη ψυχωσική διαταραχή** (γνωστή και ως *δυαδική τρέλα*, *συμβιωτική ψύχωση* και *επακτή παραληρητική διαταραχή*) είναι μια αρκετά σπάνια διαταραχή που χαρακτηρίζεται από την παρουσία ομοειδών ψυχωσικών συμπτωμάτων σε δύο ή και περισσότερα άτομα. Στα γαλλικά η διαταραχή αυτή ονομάζεται *Folie à deux* που σημαίνει "τρέλα που μοιράζεται σε δύο", ενώ το ίδιο σύνδρομο όταν μοιράζεται σε πάνω από δύο άτομα ονομάζεται *folie à trois* ("τρέλα που μοιράζεται σε τρία"), *folie à quatre* ("τρέλα που μοιράζεται σε τέσσερα") η ακόμα και *folie à plusieurs* που σημαίνει "τρέλα που μοιράζεται σε πολλούς".

## Παρουσίαση

Η επινεμόμενη ψυχωτική διαταραχή είναι μια ψυχιατρική πάθηση που χαρακτηρίζεται από την παρουσία παρόμοιων ψυχιατρικών συμπτωμάτων, συνήθως παραληρητικών ιδεών, σε δύο ή και περισσότερα άτομα. Τα άτομα που εμπλέκονται αποτελούν συνήθως μέλη της ίδιας οικογένειας ή άτομα που βρίσκονται σε στενή σχέση μεταξύ τους (άτομα με κοινό σπιτικό ή άτομα με πολύ στενές συναισθηματικές σχέσεις) και που παρουσιάζουν το ιδιαίτερο χαρακτηριστικό να ζουν σε συνθήκες κοινωνικής απομόνωσης.

Υπάρχουν πολλές υποκατηγορίες της επινεμόμενης ψυχωσικής διαταραχής που χρησιμοποιούνται για να περιγράψουν τον τρόπο με τον οποίο εξαπλώνεται μια παραληρητική ιδέα σε πολλά άτομα.

* **Folie imposée** είναι η κατάσταση στην οποία ένα άτομο,το οποίο συχνά αναφέρεται και ως πρωτοπαθής περίπτωση, πάσχει από κάποια γνήσια ψυχιατρική διαταραχή, συνήθως με αναγνωρίσιμες κατά την πρώτη ψυχιατρική συνέντευξη παραληρητικές ιδέες, και το οποίο πιστεύεται ότι "επάγει" συμπτώματα στα υπόλοιπα άτομα με τα οποία συσχετίζεται, τα οποία συχνά αναφέρονται και ως δευτεροπαθείς περιπτώσεις. Εάν αυτά τα άτομα απομακρυνθούν το ένα από το άλλο και νοσηλευτούν σε διαφορετικά νοσοκομεία, τότε ίσως οι παραληρητικές ιδέες εξαφανιστούν χωρίς χορήγηση φαρμάκων.

* **Folie simultanée** είναι μία περίπτωση στην οποία δύο άτομα, που φαίνεται να πάσχουν από διαφορετικές ψυχώσεις, επηρεάζουν το ένα το άλλο και οι ψυχώσεις τους γίνονται ολόιδιες ή έντονα όμοιες.

## Δείτε επίσης

* Ψυχιατρική
* Ψύχωση

## Παραπομπές

## Εξωτερικοί σύνδεσμοι
* Επακτή παραληρητική διαταραχή
* Ελληνική Διπολική Οργάνωση (ΕΔΟ)

Κατηγορία:Διαταραχές παραισθήσεων
Γάλιπε Ηρακλείου

Η **Γάλιπε** είναι οικισμός της Κοινότητος Καινουργίου Χωρίου του Δήμου Χερσονήσου στην Περιφερειακή Ενότητα Ηρακλείου της Κρήτης. Ανήκε στην Επαρχία Πεδιάδος. Βρίσκεται σε υψόμετρο 280 μ. από τη θάλασσα και απέχει από το Ηράκλειο 21  χιλιόμετρα. Η οικονομία του χωριού βασίζεται κυρίως στη γεωργία. Οι βασικές καλλιέργειες είναι η αμπελοκαλλιέργεια (κυρίως για παραγωγή σταφίδας και λιγότερο για κρασί) και η ελαιοκομία για την παραγωγή ελαιολάδου. Αριθμεί 97 κατοίκους, σύμφωνα με την απογραφή του 2011.

## Ιστορικά  και στατιστικά στοιχεία
Η αρχαιότερη μνεία του οικισμού αναφέρεται στη συνθήκη Βενετίας - Αλεξίου Καλλέργη του 1299 (Galippe), ως φέουδο του Jano Michael. Ο οικισμός όμως πρέπει να είναι πολύ προγενέστερος, όπως μαρτυρεί το αραβικής προέλευσης όνομά του, πράγμα το οποίο τον ανάγει πριν την β΄ βυζαντινή περίοδο. Επίσης αναφέρεται σε έγγραφο  του Δουκικού Αρχείου του Χάντακα το 1368 (Galipe) ως φέουδο του Petro Zampani, που το αφήνει στο βουβό γιο του Marinello.
   
Αναφέρεται στην επαρχία Πεδιάδας το 1577 από το Φραγκίσκος Μπαρόκιος (Galipe), από τον Καστροφύλακα (Galipe)  το 1583, με 295 κατοίκους. Επίσης αναφέρεται από τον Basilicata ως Galipe,  το 1630 και στην τουρκική απογραφή του 1671 με 55 χαράτσα,  στην αιγυπτιακή απογραφή του 1834 (ως Ghálipi) με 15 χριστιανικές και 10 μουσουλμανικές   οικογένειες.  Στην απογραφή του 1881 αναφέρεται στο Δήμο Επισκοπής,  με 123 χριστιανούς  128 μουσουλμάνους κατοίκους. Το 1900 είναι στον ίδιο Δήμο,  ενώ το 1928 είναι  έδρα ομώνυμου αγροτικού Δήμου με 193 κατοίκους.  Το 1928 αναφέρεται στην κοινότητα Γαλίφας με 224 κατοίκους.  Το 1940 αναφέρεται στην κοινότητα Καινούργιου Χωριού με 238 κατοίκους.

## Μνημεία
thumb|200px|Η ενετική σαρκοφάγος στο ναό Κοιμήσεως της Θεοτόκου στη Γάλιπε, όπως την φωτογράφισε ο Ιταλός αρχαιολόγος Giuseppe Gerola στις αρχές του 20ου αιώνα.Στο υπέρθυρο της παλιάς Εκκλησίας του Αγίου Νικολάου υπάρχει ανάγλυφο στέμμα του 15ου αιώνα.  Επίσης στην εκκλησία η οποία είναι αφιερωμένη στην Κοίμηση της Θεοτόκου, υπάρχει ενετικό ταφικό μνημείο  (σαρκοφάγος) του 16ου αιώνα, το οποίο φέρει άγνωστα ανάγλυφα οικόσημα, ένα εκ των οποίων απεικονίζει λιοντάρι με σπαθί το οποίο πιθανώς παραπέμπει στο «λιοντάρι του Αγ. Μάρκου», σύμβολο της Βενετίας. Το συγκεκριμένο ανάγλυφο οικόσημο υπάρχει και στην στέγη της εκκλησίας, πάνω από το ιερό.

## Προσωπικότητες
Από τη Γάλιπε αντλεί την καταγωγή του ο διάσημος και διακεκριμένος Έλληνας μουσικοσυνθέτης Χρήστος Λεοντής . Στις 25 Ιουλίου του 2010 , σε μία εκδήλωση διοργανωμένη από τον Πολιτιστικό Σύλλογο του χωριού, παρουσία αρχών και φορέων της περιοχής καθώς και της τοπικής αυτοδιοίκησης, η Γάλιπε τίμησε το μεγάλο Έλληνα μουσικοσυνθέτη.

## Πηγές
* Σπανάκης Στέργιος, *Πόλεις και χωριά της Κρήτης*
* Φαντάκης Ιωάννης, *Οι οικισμοί της Κρήτης κατά την β’ Βυζαντινή περίοδο*

Γαλιπε
Γαλιπε
Κατηγορία:Δήμος Χερσονήσου
Συνθήκη του Άμστερνταμ

Η **Συνθήκη του Άμστερνταμ** είναι το αποτέλεσμα της Διακυβερνητικής Διάσκεψης που ξεκίνησε στις 29 Μαρτίου 1996 στο Ευρωπαϊκό Συμβούλιο του Τορίνο. Εγκρίθηκε στο Ευρωπαϊκό Συμβούλιο του Άμστερνταμ στις 16 και 17 Ιουνίου του 1997 και στη συνέχεια υπεγράφη στις 2 Οκτωβρίου του 1997 από τους υπουργούς Εξωτερικών των τότε 15 κρατών μελών. Τέθηκε σε ισχύ την 1 Μαΐου του 1999.
Η συνθήκη του Άμστερνταμ τροποποίησε ορισμένες διατάξεις της συνθήκης για την Ευρωπαϊκή Ένωση, διατάξεις για την ίδρυση των Ευρωπαϊκών Κοινοτήτων και ορισμένες συναφείς πράξεις. Στόχος των τροποποιήσεων αυτών ήταν η ενίσχυση των οικονομικών δικαιωμάτων των πολιτών, η ανάπτυξη Κοινής Εξωτερικής Πολιτικής και Πολιτικής Ασφάλειας (ΚΕΠΠΑ) και η βελτίωση της λειτουργίας των θεσμικών οργάνων.

## Περιεχόμενο

Με αυτή την συνθήκη η Ένωση έβαλε στόχο την δημιουργία αρχών και ευθυνών στα πεδία της κοινής Εξωτερικής Πολιτικής και Πολιτικής Ασφάλειας, με την προσοχή της να επικεντρώνεται περισσότερο στην παρουσίαση των αξιών της Ένωση στον έξω κόσμο, στο να διασφαλίζει τα συμφέροντα της Ένωσης και στο να μεταρρυθμίζει τις πράξεις της.

Η συνθήκη σύστησε στην Ευρωπαϊκή Ένωση έναν ύπατο εκπρόσωπο για εξωτερικά θέματα της Ένωσης, ο οποίος μαζί με τους προέδρους του Ευρωπαϊκού Συμβουλίου, έδωσαν ένα καινούριο "πρόσωπο" στην Ευρωπαϊκή Ένωση και ειδικότερα στα εξωτερικά ζητήματα. Με την συνθήκη του Άμστερνταμ οι αρμοδιότητες και οι ευθύνες των κοινοτικών οργάνων αυξήθηκαν. Επίσης με την υπογραφή της συνθήκης κατοχυρώνεται και η Συμφωνία Σένγκεν και εντάσσεται στο νομικό σύστημα της Ένωσης (το Ηνωμένο Βασίλειο και η Ιρλανδία παρέμειναν εκτός της συμφωνίας). Η Ευρωπαϊκή Ένωση με αυτή τη συνθήκη μπορεί να χειρίζεται την μετανάστευση καθώς και να τροποποιεί πολλές νομοθεσίες. Η συνθήκη επίσης βοηθάει στην περαιτέρω συνεργασία των κρατών μελών σε θέματα δικαστικά και αστυνομικά.

## Προβλήματα
Η συνθήκη του Άμστερνταμ άφησε σε εκκρεμότητα θέματα όπως η προσαρμογή των θεσμικών οργάνων, η διεύρυνση και ορισμένες πτυχές της εξωτερικής πολιτικής. Αυτά τα θέματα ωστόσο επρόκειτο να επιλυθούν με την επικύρωση της Συνθήκης της Λισαβόνας

## Δείτε επίσης

Συμφωνία Σένγκεν

## Εξωτερικοί σύνδεσμοι

*Συνθήκη του Άμστερνταμ 
*Europa Γλωσσάριο
*Υπηρεσία Διαχείρισης Επιχειρησιακού Προγράμματος

Κατηγορία:Συνθήκες της Ευρωπαϊκής Ένωσης
Αθερίων

Ο **Αθερίων** ήταν ήρωας της Ελληνικής μυθολογίας.

Ήταν αδελφός του Πατρέα και γιος του Πρευγένη. Βασιλικής καταγωγής ήρθε και εγκαταστάθηκε στην Αχαΐα μαζί με τον πατέρα του και τον αδελφό του διωγμένοι από την Σπάρτη. Όπως μας αναφέρει ο Παυσανίας στην αρχαία Πάτρα έξω από την αγορά της πόλης , σε πύλη, υπήρχαν επίχρυσα αγάλματα του Πατρέα και του Αθερίωνος σε παιδική ηλικία και του πατέρα τους Πρευγένη.

## Παραπομπές


Κατηγορία:Μυθολογία της αρχαίας Σπάρτης
Κατηγορία:Μυθολογία της αρχαίας Αχαΐας
Κατηγορία:Ήρωες της ελληνικής μυθολογίας
Ελληνική Δημοκρατική Νεολαία

Η **Ελληνική Δημοκρατική Νεολαία** (Ε.ΔΗ.Ν.) είναι η νεολαία της Ε.ΔΗ.Κ. Η ιδεολογία της είναι ο Δημοκρατικός Σοσιαλισμός.

## Ιστορία
Η αρχή της Ιστορικής της πορείας ξεκινά από το 1910 με την ίδρυση της Νεολαίας του κόμματος των Φιλελευθέρων. Με την Ένωση των Δυνάμεων του Κέντρου στην Ένωση Κέντρου το 1961 δημιουργήθηκε η Ο.Ν.Ε.Κ. (Οργάνωση Νέων της Ένωσης Κέντρου) η οποία μετονομάστηκε το 1965 σε Ε.ΔΗ.Ν.. Η Ε.ΔΗ.Ν. ήταν η νεολαία των δύο Ανένδοτων Αγώνων κατά της βίας και της νοθείας των εκλογών του 1961 και της συνταγματικής εκτροπής με την αποστασία του 1965.

Μετά την μεταπολίτευση την Ε.ΔΗ.Ν. ανασυστήνει ο αγωνιστής της δημοκρατίας Αλέκος Παναγούλης και παραμένει επικεφαλής της μέχρι τον θάνατό του, το 1976. Τον Ιούνιο του 1976 μετονομάζεται σε Ελληνική Σοσιαλιστική Δημοκρατική Νεολαία (Ε.Σ.ΔΗ.Ν), με την συνένωση των διάφορων Σοσιαλιστικών Νεολαιών γύρω από την Ένωση Δημοκρατικού Κέντρου. Πρώτος Γραμματέας της Ε.Σ.ΔΗ.Ν. είναι ο Γιάννης Κλωνιζάκης, Γραμματέας της Ελληνικής Δημοκρατικής Νεολαίας, μετά την απώλεια του Αλέκου Παναγούλη.

Το 2007 επανέρχεται στο ιστορικό της όνομα, Ελληνική Δημοκρατική Νεολαία.

## Εξωτερικοί σύνδεσμοι
*Ε.ΔΗ.Ν.

Κατηγορία:Νεολαίες πολιτικών κομμάτων στην Ελλάδα
Κατηγορία:Ένωση Δημοκρατικού Κέντρου
Και ο πρώτος ματάκιας

Το ***Και ο πρώτος ματάκιας*** (ή ***Ο περίεργος***, γνωστό και ως ***Ο περίεργος… και ο πρώτος ματάκιας***) είναι ο τίτλος μίας ελληνικής κωμικής κινηματογραφικής ταινίας του 1982, σε σκηνοθεσία Ομήρου Ευστρατιάδη και σενάριο Γιάννη Σκλάβου. Πρωταγωνιστούν οι: Στάθης Ψάλτης, Καίτη Φίνου και Μίμης Φωτόπουλος.

## Πλοκή

Ο ηδονοβλεψίας Σίμος Αυτιάς (Στάθης Ψάλτης) είναι γκρουμ σε ένα ξενοδοχείο, το οποίο αντιμετωπίζει πολλά προβλήματα γιατί κάποιος σαμποτάρει την επιχείρηση, έχοντας βάλει στο στόχαστρο το χρηματοκιβώτιο. Αυτόν θέλει να ανακαλύψει η Μυρτώ (Καίτη Φίνου), η κόρη του ιδιοκτήτη (Μίμης Φωτόπουλος), η οποία προσπαθεί να κρατήσει μυστική την ταυτότητα της και γι' αυτό εργάζεται στη ρεσεψιόν του ξενοδοχείου. Από την πρώτη στιγμή, η Μυρτώ έρχεται σε σύγκρουση με τον Σίμο.

Αυτοί που επιβουλεύονται το χρηματοκιβώτιο του ξενοδοχείου είναι μια συμμορία πέντε γυναικών (Βίνα Ασίκη, Σοφία Χρήστου, Μαριάννα Βουργίδου, Καίτη Αδαμοπούλου & Βάνια Αθανασιάδη), οι οποίες έχουν εγκατασταθεί στο ξενοδοχείο περιμένοντας την κατάλληλη ευκαιρία για να κάνουν διάρρηξη. Το πάθος του Σίμου τον οδηγεί στην ανακάλυψη των σχεδίων της συμμορίας των πέντε, με αποτέλεσμα αφενός να γλιτώσει το χρηματοκιβώτιο από τη διάρρηξη και αφετέρου να κερδίσει την καρδιά της Μυρτώς, η οποία στο μεταξύ τον έχει ερωτευτεί.

## Διανομή
* Στάθης Ψάλτης - *Σίμος Αυτιάς*
* Καίτη Φίνου - *Μυρτώ*
* Μίμης Φωτόπουλος - *ξενοδόχος*
* Αθηνόδωρος Προύσαλης - *"Μεγάλος"*
* Βασίλης Τσάγκλος - *στρατηγός*
* Θανάσης Παπαδόπουλος - *Νεκτάριος*
* Βίνα Ασίκη - *Όλγα, μέλος συμμορίας*
* Πάνος Κορκοτάς - *Καλούμπας*
* Σοφία Χρήστου - *Κάτια, μέλος συμμορίας*
* Αθηνά Μερτύρη - *θεία Σίμου*
* Μαριάννα Βουργίδου - *Έφη, μέλος συμμορίας*
* Καίτη Αδαμοπούλου - *Τζούλια, μέλος συμμορίας*
* Γιάννα Κρέζου - *Εύα*
* Βάνια Αθανασιάδη - *Τόλη, μέλος συμμορίας*
* Γιάννης Ρώτας - *Περικλής*
* Γιώργος Οικονόμου - *κρατούμενος*
* Άκης Φλωρεντής - *Μανώλης*
* Γιάννης Φύριος - *αστυνομικός*
* Φίλιππος Γκιώνης - *Μήτσος*
* Κώστας Μακέδος - *εύσωμος πελάτης*
* Φώτης Αρμένης - *Πάνος*
* Κώστας Στεφανάκης - *δημοσιογράφος*
* Μαρία Δαβιδοπούλου - *εύσωμη πελάτισσα*

## Κυκλοφορία
Με 168.524 εισιτήρια, ήρθε στην 7η θέση ανάμεσα σε 45 ελληνικές ταινίες της σαιζόν.  Κυκλοφόρησε και με τη μορφή DVD στις 21 Αυγούστου 2013.

## Παραπομπές


## Εξωτερικοί σύνδεσμοι
* ''Και ο πρώτος ματάκιας'' στην Ταινιοθήκη της Ελλάδος
* ''Και ο πρώτος ματάκιας'' στο Cine.gr

Κατηγορία:Ελληνικές ταινίες της δεκαετίας 1980
Κατηγορία:Ταινίες του 1982
Κατηγορία:Ελληνικές κωμικές ταινίες
Κατηγορία:Ταινίες σε σκηνοθεσία Ομήρου Ευστρατιάδη
Κατηγορία:Ελληνόφωνες ταινίες
Κατηγορία:Ταινίες γυρισμένες στην Ελλάδα
Κατηγορία:Ταινίες σε παραγωγή Γιώργου Καραγιάννη
Σγουροκεφάλι Ηρακλείου

Το **Σγουροκεφάλι** (επίσημο: *Σγουροκεφάλιον*) είναι χωριό και έδρα ομώνυμης κοινότητας του Δήμου Χερσονήσου στην Περιφερειακή Ενότητα Ηρακλείου της Κρήτης σε υψόμετρο 330 μέτρα. Ανήκε στην Επαρχία Πεδιάδος. Η θέση του χωριού είναι στο 19,3 χλμ. του δρόμου προς τη Μονή Αγκαράθου. Βόρεια είναι η Επισκοπή και νοτιοδυτικά η Μυρτιά. Κύρια ασχολία των κατοίκων είναι η αμπελοκαλλιέργεια και η ελαιοκομία. Παράγει σταφίδα, λάδι και κρασί.

## Ιστορικά στοιχεία
### Ονομασία
Σύμφωνα με την παράδοση, το όνομα του χωριού οφείλεται σε έναν βοσκό, ο οποίος ονομαζόταν Σγουρός. Αυτός είχε κτίσει το σπίτι του στην κορυφή του λόφου, ο οποίος λέγεται στην Κρήτη *κεφάλι*. Από αυτό προήλθε η ονομασία Του Σγουρού το Κεφάλι>Σγουροκεφάλι. Στην ενετική απογραφή του 1583 αναφέρεται *Sgourochieffali* με 62 κατοίκους. To 1881 ζούσαν 320 Χριστιανοί (και μόνον).

Αρχείο:Σγουροκεφάλιον.jpg|


### Ναοί
Μέσα στο χωριό βρίσκεται ο δίκλιτος ναός που είναι αφιερωμένος στην Αγία Τριάδα και στον Ευαγγελισμό. Κοντά στο χωριό βρίσκονται οι εκκλησίες της Αγίας Μαρίνας, του Αγίου Γεωργίου, του Αγίου Ιωάννη, της Μεταμόρφωσης του Σωτήρα και του Αγίου Νικολάου με τοιχογραφίες σε καλή κατάσταση.

## Διοικητικά στοιχεία
Αναφέρεται επίσημα το 1925 στο ΦΕΚ 27Α - 31/01/1925 να ορίζεται έδρα της ομώνυμης κοινότητας. Το 1997 με το ΦΕΚ 244Α - 04/12/1997 αποσπάστηκε από την κοινότητα Σγουροκεφαλίου και προσαρτήθηκε στο δήμο Επισκοπής. Σύμφωνα με το Σχέδιο Καλλικράτης αποτελεί πάλι την κοινότητα Σγουροκεφαλίου που υπάγεται στη δημοτική ενότητα Επισκοπής του Δήμου Χερσονήσου και σύμφωνα με την απογραφή 2011 έχει πληθυσμό 474 κατοίκους.

Δείτε: ***[[Κοινότητα Σγουροκεφαλίου]]***

## Πηγές
* 

## Παραπομπές


Σγουρο
Σγουρο
Κατηγορία:Δήμος Χερσονήσου
Ευαγγελία Σχοιναράκη-Ηλιάκη

Η **Βαγγελιώ Σχοιναράκη-Ηλιάκη** (γεννήθηκε ως Ευαγγελία Ηλιάκη) ήταν η Νομάρχης Ηρακλείου από το 2006 ως το 2010. Εξελέγη με το ΠΑΣΟΚ.
## Βιογραφία
Γεννήθηκε στο Πετροκεφάλι Καινουργίου και κατάγεται από πολύτεκνη οικογένεια. Ο πατέρας της μετανάστευσε στη Γερμανία. Είναι παντρεμένη με το δάσκαλο Γεώργιο Σχοιναράκη και έχουν έναν γιο και μία κόρη.

Σπούδασε Παιδαγωγικά στην Αθήνα και είναι Πτυχιούχος Παιδαγωγικής Ακαδημίας του Π.Τ.Δ.Ε Καποδιστριακού Πανεπιστημίου Αθηνών. Επίσης είναι Διδάκτωρ του Τμήματος Κοινωνιολογίας στο Πάντειο Πανεπιστήμιο.
## Πολιτική καριέρα
Εξελέγη για πρώτη φορά βουλευτής στο νομό Ηρακλείου με το ΠΑΣΟΚ στις εκλογές του 2000. Επανεξελέγη το 2004. Ήταν επίσης Κοσμήτορας στο Προεδρείο της Βουλής (Μάρτιος 2004 - Οκτώβριος 2006) και μέλος της Διαρκούς Επιτροπής Μορφωτικών Υποθέσεων της Βουλής και της Ειδικής Μόνιμης Επιτροπής Απόδημου Ελληνισμού,της Ειδικής Επιτροπής Βιβλιοθήκης της Βουλής (2004 -2006) και της Διεθνούς Διακοινοβουλευτικής Συνέλευσης Ορθοδοξίας (2004 - 2006) . Εξάλλου, υπηρέτησε και ως Πρόεδρος της Επιτροπής Ορθοδοξίας και Θρησκευμάτων της Βουλής (2001 - 2004) .

Ειδικότερα στο ΠΑΣΟΚ, η Σχοιναράκη υπήρξε μέλος της Κεντρικής Επιτροπής (1996-2005) και του Προεδρείου της Κοινοβουλευτικής Ομάδας του Κινήματος το 2002-2004 και αναπληρώτρια γραμματέας του Τομέα Οργανωτικού. Το 2005 εξελέγη μέλος του Εθνικού Συμβουλίου του ΠΑΣΟΚ.

Στο χώρο της ΑΔΕΔΥ, υπηρέτησε στο Γενικό Συμβούλιο και στη Γραμματεία Γυναικών από το 1995 ως το 2000.

## Τοπική Αυτοδιοίκηση
Στις νομαρχικές εκλογές εξελέγη Νομάρχης Ηρακλείου τον Οκτώβριο του 2006. Το Φεβρουάριο του 2007 εξελέγη στην Ένωση Νομαρχιακών Αυτοδιοικήσεων Ελλάδος.

Νωρίτερα, υπηρέτησε στη θέση της Β' Γραμματέα της Νομαρχιακής Επιτροπής ΠΑΣΟΚ Νομού Ηρακλείου από το 1993 ως το 1996 και της νομαρχιακής συμβούλου στον ίδιο νομό από το 1995 ως το 1998.
## Εκπαιδευτική δραστηριότητα
Ανέλαβε το 2004 Αντιπρόεδρος του Ινστιτούτου Επιμόρφωσης από την ίδρυσή του και χρημάτισε Αντιπρόεδρος στο Δ.Σ της Διδασκαλικής Ομοσπονδίας Ελλάδος (ΔΟΕ) από το 1997 ως το 2000. Υπήρξε αιρετός εκπρόσωπος δασκάλων και νηπιαγωγών στο ΠΥΣΠΕ Ηρακλείου από το 1990 έως το 1994. Την τριετία 1997 - 2000 ήταν Αντιπρόεδρος του Ινστιτούτου Παιδαγωγικών Ερευνών και Μελετών της ΔΟΕ.

## Παραπομπές


## Πηγές
* Νομαρχία Ηρακλείου, Βιογραφικό, [Αρχείο]
* Προσωπική ιστοσελίδα 

Κατηγορία:Βουλευτές Ηρακλείου
Κατηγορία:Βουλευτές εκλεγμένοι με το ΠΑΣΟΚ
Κατηγορία:Νομάρχες Ηρακλείου
Κατηγορία:Δημοτικοί Σύμβουλοι ανά την Ελλάδα
Προσνήωση

[thumb|285px|right|Προσνήωση αεροσκάφους [F-14 Tomcat του Αμερικανικού ναυτικού στο κατάστρωμα του αεροπλανοφόρου USS «Nimitz» (CVN-68)]]
[thumb|285px|right|Προσνήωση ελικοπτέρου [AB-212 του Ελληνικού πολεμικού ναυτικού σε ελικοδρόμιο πολεμικού πλοίου]]
Με τον όρο **προσνήωση** χαρακτηρίζεται η κάθοδος αεροπλάνου ή ελικοπτέρου, σε κατάστρωμα πλοίου. Ο όρος προέρχεται από τις λέξεις *προς + ναυς* και είναι η αντίστοιχη της προσγείωσης (προς + γη) αυτών στη ξηρά. Αντίθετος όρος είναι η απονήωση, αντίστοιχη της απογείωσης, στη ξηρά.

Συνήθως προσνηώσεις - απονηώσεις πραγματοποιούνται στα αεροπλανοφόρα, ελικοπτεροφόρα, αλλά και στα σύγχρονα μεγάλα πλοία κυρίως σε έκτακτες ανάγκες, όπως σε δεξαμενόπλοια, κρουαζιερόπλοια, ακόμα και σε μεγάλα θαλαμηγά κ.ά., τα οποία και διαθέτουν ειδικό ελικοδρόμιο. Τέτοιο ελικοδρόμιο διαθέτουν και όλες οι πλωτές εξέδρες άντλησης πετρελαίου. Επίσης προσνηώσεις ελικοπτέρων γίνονται σε μεγάλα συνήθως δεξαμενόπλοια για την μεταφορά πλοηγών, εφοδίων, πληρώματος ή επιθεωρητών σε περιπτώσεις όπου η προσέγγιση του πλοίου στο λιμένα δεν είναι εφικτή για διάφορους λόγους όπως το μέγεθος και το βύθισμα του πλοίου σε σχέση με το βάθος του λιμένα, οι καιρικές συνθήκες, το σημείο όπου βρίσκεται το αγκυροβόλιο, όπως για παράδειγμα το «πλωτό αγκυροβόλιο» δεξαμενοπλοίων LOOP (Louisiana Offshore Oil Port) στη Νέα Ορλεάνη της Λουιζιάνα, που βρίσκεται αρκετά μακριά από τις ακτές, όπου η από αέρος πρόσβαση με ελικόπτερο είναι πλέον εύκολη, γρήγορη και συμφέρουσα από εκείνη με σκάφος.

Ειδικότερα τα σύγχρονα αεροπλανοφόρα διαθέτουν δύο και τρεις διαδρόμους απονήωσης στο κύριο «κατάστρωμα πτήσεων» όπως λέγεται. Παλαιότερα για την απονήωση των αεροσκαφών έπρεπε το αεροπλανοφόρο να κινείται αντίθετα προς τον άνεμο (κοινώς κόντρα) και με ταχύτητα «πάση δυνάμει» προκειμένου έτσι φαινομενικά να μεγαλώνει το μήκος του υπάρχοντος διαδρόμου, ως προς το κινούμενο αεροσκάφος, και να διευκολύνεται η γρήγορη ανύψωση αυτού.

Κατά την προσέγγιση των αεροσκαφών σε αεροπλανοφόρα χρησιμοποιείται ένας διάδρομος προσνηώσεως. Πλησιάζοντας το αεροσκάφος χαμηλώνει και προσεγγίζει τη πρύμνη του πλοίου και στο ύψος αυτής. Κατά τη προσνήωση ο χειριστής καταβιβάζει ειδικό άγκιστρο (γάντζο) που φέρεται στο κάτω μέρος της ουράς του αεροσκάφους λεγόμενο *deck arrester hook* (*DAH*) το οποίο και εμπλέκεται σε σειρά ανθεκτικών εμποδίων (συρματόσχοινα με ελατήρια) που συντελούν στη μείωση μέχρι παύση της ταχύτητας του προσνηώμενου αεροσκάφους. Ειδικά για τα αεριωθούμενα αεροσκάφη παλαιότερα χρησιμοποιούνταν επιπρόσθετα και ειδικά δίκτυα (φράγμα) από ανθεκτικές λωρίδες που συλλάμβαναν τα αεροσκάφη όταν αυτά δεν είχαν επιτυχώς συγκρατηθεί απ΄ τα εμπόδια.

Η εισαγωγή αφενός των λοξών διαδρόμων απο-προσνήωσης καθώς και η υπερυψωμένη πλώρη καταστρώματος πτήσεων (*canted deck*) σε συνδυασμό με τα σύγχρονα αεροσκάφη ναυτικής συνεργασίας καθέτου απο-προσνήωσης έχουν συμβάλει τα μέγιστα στην εξέλιξη των επιχειρησιακών δυνατοτήτων των αεροπλανοφόρων. Καταφανές είναι ότι για τα ελικόπτερα δεν απαιτούνται τέτοια εξελικτικά μέσα για την απο-προσνήωσή τους.

Κατηγορία:Αεροπλανοφόρα
Κατηγορία:Ναυτική τέχνη
Κατηγορία:Ναυτική αεροπορία
Γκολφίνος Λόντος

Ο **Γκολφίνος Λόντος** ήταν Έλληνας πρόκριτος και γαιοκτήμονας της Πελοποννήσου, καθώς και ο γενάρχης της οικογένειας των Λόντων.

Καταγόταν από Φαναριώτικη οικογένεια, η οποία είχε εγκατασταθεί στον Κάλανο των Νεζερών, στην ορεινή Αχαΐα, όπου και γεννήθηκε. Επιδόθηκε στην αγορά εκτάσεων γης και σύντομα κατόρθωσε να αναδειχθεί σε πρόκριτο της περιοχής με δικό του πύργο καθώς και με δικό του στρατιωτικό σώμα. Διατηρούσε καλές σχέσεις με τους Ενετούς και διετέλεσε πρόξενος αυτών, όπως και μετέπειτα τα παιδιά του. 

Είναι επίσης ένας από τους πρωτεργάτες της αποτυχημένης επανάστασης του 1770 που έμεινε γνωστή στην ιστορία σαν Ορλωφικά.

## Αναφορές


Γκολφινος
Κατηγορία:Ορλωφικά
Κατηγορία:Έλληνες αγωνιστές του 18ου αιώνα
Γκολφίνος Ανδρ. Λόντος

Ο **Γκολφίνος Λόντος** ήταν Έλληνας πρόκριτος της Πελοποννήσου και γενάρχης του οικογενειακού κλάδου Λόντου της Βοστίτσας.

## Βιογραφία
Γεννήθηκε στον Καλάνο Νεζερών στην ορεινή Αχαΐα και ήταν γιος του Ανδρούτσου Λόντου, προξένου των Ενετών. Εγκαταστάθηκε περί το 1715 στη Βοστίτσα και ασχολήθηκε με το εμπόριο και την αγορά κτημάτων στην περιοχή. Σύντομα επιβλήθηκε ως κοτζαμπάσης στην περιοχή, ενώ διατηρούσε παράλληλα στενές επαφές με τους Τούρκους.

Γιος του ήταν ο Σωτηράκης Λόντος.

Γκολφινος
Σίδες

Οι **Σίδες** ήταν αρχαία πόλη της Βοιωτίας, στους νότιους πρόποδες του Τευμησσού όρους, κοντά στη σημερινή Καλλιθέα. Στην περιοχή ευδοκιμούσαν οι ροδιές, τις οποίες οι Βοιωτοί αποκαλούσαν *σίδες*. Βόρεια της πόλης υπήρχαν ιερά των νυμφών, ή αλλιώς *Νυμφαία*, από τα οποία λένε πως εμπνεόταν ο βοιωτός μάντης Βάκιδας για τις προφητείες του.

Κατηγορία:Πόλεις της αρχαίας Βοιωτίας
Τευμησσός

Η λέξη **Τευμησσός** μπορεί να αναφέρεται στα εξής θέματα:
* Στο όρος της Βοιωτίας Τευμησσό.
* Στον αρχαίο οικισμό της Βοιωτίας Τευμησσό.
Δήμος Σιθωνίας (πρόγραμμα Καποδίστριας)

Ο **Δήμος Σιθωνίας** του προγράμματος Καποδίστριας ήταν δήμος που λειτούργησε την περίοδο 1999-2010. Συστάθηκε με το πρόγραμμα Καποδίστριας από τη συνένωση παλαιότερων κοινοτήτων της περιοχής, που αποτέλεσαν στη συνέχεια τα δημοτικά διαμερίσματα του δήμου. Το 2010 καταργήθηκε και εντάχθηκε στον νέο διευρυμένο δήμο Σιθωνίας. Βρισκόταν στο Νομό Χαλκιδικής και είχε (πραγματικό) πληθυσμό 8.891 κατοίκους, με βάση την απογραφή πληθυσμού του 2001. Έδρα του ήταν η Νικήτη.

Στο δήμο περιλαμβάνονταν:
: ** [[Δημοτικό διαμέρισμα Νικήτης Χαλκιδικής|Δ.δ. Νικήτης]] ** (Νικήτα) [ 2.883 ]
::* η Νικήτη (τ. ο Νικήτας) [ 2.769 ]
::* η Ελιά (Δ.δ. Νικήτης) [ 114 ]
: ** [[Δημοτικό διαμέρισμα Αγίου Νικολάου Σιθωνίας Χαλκιδικής|Δ.δ. Αγίου Νικολάου]] ** [ 2.292 ]
::* ο Άγιος Νικόλαος [ 1.925 ]
::* το Αϊμπελίτσι [ 0 ]
::* η Βουρβουρού [ 140 ]
::* η Γαλήνη (Δ.δ. Αγίου Νικολάου) [ 8 ]
::* η Διάπορος [ 0 ]
::* ο Ελαιώνας [ 2 ]
::* η Ελιά (Δ.δ. Αγίου Νικολάου) [ 0 ]
::* ο Ζωγράφου [ 12 ]
::* το Λαγονήσι [ 14 ]
::* ο Όρμος Παναγίας [ 137 ]
::* το Περιστέρι [ 0 ]
::* ο Πύργος [ 3 ]
::* η Σαλονικιού [ 5 ]
::* τα Σχοινιά [ 34 ]
::* η Φτερωτή [ 12 ]
: ** [[Δημοτικό διαμέρισμα Μεταγκιτσίου Χαλκιδικής|Δ.δ. Μεταγκιτσίου]] ** [ 777 ]
::* το Μεταγκίτσι [ 767 ]
::* οι Άγιοι Θεόδωροι [ 10 ]
: ** [[Δημοτικό διαμέρισμα Νέου Μαρμαρά Χαλκιδικής|Δ.δ. Νέου Μαρμαρά]] ** [ 2.939 ]
::* ο Νέος Μαρμαράς [ 2.854 ]
::* η Αγία Κυριακή [ 4 ]
::* το Αζάπικο [ 5 ]
::* η Γαλήνη (Δ.δ. Νέου Μαρμαρά) [ 8 ]
::* η Ήμερη Ελιά [ 34 ]
::* η Κέλυφος (νησίδα) [ 0 ]
::* ο Παρθενώνας [ 7 ]
::* τα Σπαλαθρονήσια (νησίδα) [ 3 ]
::* το Στυλαδάρι [ 24 ]


Σιθωνια
Τευμησσός (οικισμός)

Ο **Τευμησσός** ήταν αρχαίος οικισμός της Βοιωτίας, που βρισκόταν ανατολικά της Θήβας, στο δρόμο που κατά την αρχαιότητα ένωνε τη Θήβα με τη Χαλκίδα, κοντά στον σημερινό Ελεώνα. Στον Τευμησσό, κατά την μυθολογία έκρυψε ο Δίας την Ευρώπη. Πίστευαν επίσης ότι εκεί είχε αναθρέψει ο Διόνυσος μια αλεπού για να σπέρνει τον όλεθρο στους Θηβαίους. Αυτή η αλεπού, όταν κινδύνεψε να πιαστεί από ένα σκύλο που έδωσε η Άρτεμις στην Πρόκριδα, την κόρη του Ερεχθέα, τελικά απολιθώθηκε μαζί με το σκύλο. Η πόλη ανήκε στην επικράτεια της Θήβας. Ερείπια της ακρόπολης σώζονται στο όρος Τευμησσός.

## Βιβλιογραφία
* Τσεβά Γ, *Η ιστορία της Θήβας και της Βοιωτίας*, Θήβα 2006, Πνευματικό Κέντρο Δήμου Θηβαίων
*Παυσανίας: ΕΛΛΑΔΟΣ ΠΕΡΙΗΓΗΣΙΣ - Βοιωτικά (Α', ΚΕΦΑΛΑΙΟΝ IΘ')

Κατηγορία:Πόλεις της αρχαίας Βοιωτίας
Σημαία της Βρέμης

thumb|Σημαία του κρατιδίου της Βρέμης, διαστάσεις 2:3
Η **Σημαία της Βρέμης** (γερμανικά: *Bremische Flagge*) είναι η επίσημη σημαία και το έμβλημα της πόλης της Βρέμης και της περιοχής της Ελεύθερης Χανσεατικής πόλης της Βρέμης, η οποία είναι ομόσπονδο κρατίδιο της Γερμανίας. Η σημαία της Βρέμης καθιερώθηκε το 1952. Η σημαία του κρατιδίου (Staatsflagge, με το ψευδώνυμο *Speckflagge*, που σημαίνει *Σημαία μπέικον*) ή αλλιώς αστική σημαία, την οποία χρησιμοποιούν κυρίως οι πολίτες, είναι απλούστερη στη μορφή, όμως δημοφιλής.

## Περιγραφή
### Σημαία του κρατιδίου
Η σημαία του κρατιδίου (Staatsflagge) ή αλλιώς αστική σημαία, αποτελείται από τουλάχιστον οκτώ λωρίδες, χρώματος κόκκινου και λευκού και στο προσίστιο βλέπουμε δύο κάθετες λωρίδες με κόκκινα και λευκά τετράγωνα. Τα χρώματα της σημαίας πιθανότατα προέρχονται από τη μεσαιωνική σημαία που τη χρησιμοποιούσαν στις επιθέσεις (Reichssturmfahne), η οποία είχε κόκκινο φόντο με λευκό σταυρό. Το σύμβολο αυτό ήταν κοινός τόπος σε πολλά εμβλήματα και σύμβολα κατά το Μεσαίωνα. Οι κόκκινες-λευκές σημαίες εμφανίζονται πολύ παλιά, το 1227, στη Λίμπεκ, κατά τη διάρκεια της μάχης στο Μπορνχέβεντε.

### Υπηρεσιακή σημαία
Η Υπηρεσιακή σημαία (Dienstflagge) έχει τουλάχιστον 8 λωρίδες και περιέχει το εθνόσημο σε ορθογώνιο φόντο χρώματος λευκού στο κέντρο. Αυτού του είδους τη σημαία μπορούν να τη χρησιμοποιήσουν και οι πολίτες, με βάση τους κανονισμούς του 1891 και του 1897. Μια σημαία του κρατιδίου που έχει 8 λωρίδες, είναι μεσαία.

### Σημαία της Γερουσίας
Η Σημαία της Γερουσίας (Senatsflagge) έχει τουλάχιστον 12 λωρίδες. Περιέχει ένα ορθογώνιο λευκό φόντο με το λεγόμενο έμβλημα-σημαία (*Flaggenwappen*),  το οποίο αποτελεί παραλλαγή του μείζονος εμβλήματος. Και οι δύο εκδόσεις της κρατικής σημαίας μπορούν να χρησιμοποιηθούν από το Κράτος αλλά και από τους πολίτες.

## Πινακοθήκη

Image:Flag of Bremen.svg|Σημαία του κρατιδίου ή αλλιώς αστική σημαία, (Staatsflagge)
Image:Flag of Bremen (middle arms).svg|Σημαία των Υπηρεσιών του κρατιδίου (Dienstflagge)
Image:State flag of Bremen.svg|Σημαία της Γερουσίας του κρατιδίου (Senatsflagge)


## Πηγές
* H σημαία του κρατιδίου της Βρέμης στις **Σημαίες του Κόσμου**.

## Βλέπε επίσης
* Έμβλημα της Βρέμης

Κατηγορία:Βρέμη (ομόσπονδο κρατίδιο)
Βρεμη
Έμβλημα της Βρέμης

thumb|Το Μείζον Έμβλημα της Βρέμης
thumb|Το Έμβλημα της Βρέμης
thumb|Το Μικρότερο Έμβλημα της Βρέμης
Το **έμβλημα της [[Βρέμη|Βρέμης]]** έχει ως κύριο στοιχείο του ένα ασημένιο κλειδί. Χρονολογείται από το 14ο αιώνα περίπου και περιέχεται και στη σημαία της Βρέμης.

## Περιγραφή
Σύμφωνα με τον επίσημο ιστότοπο της Βρέμης, τo έμβλημα της Ελεύθερης Χανσεατικής Πόλης της Βρέμης δείχνει ένα ασημένιο κλειδί σε φόντο κόκκινο. Το κλειδί συμβολίζει τον Άγιο Πέτρο, προστάτη άγιο της εκκλησίας της Βρέμης.

## Ιστορικά στοιχεία
Για πρώτη φορά το ασημένιο κλειδί το συναντάμε στη σφραγίδα της Πόλης της Βρέμης το 1366 και αργότερα έγινε το κύριο στοιχείο στο έμβλημα της πόλης και του κρατιδίου.
Με νόμο του 1891 καθορίστηκαν τέσσερεις τύποι εμβλήματος:

* Το **Μείζον έμβλημα** (*Großes Wappen*) , που υπάρχει στις επίσημες σφραγίδες των κυβερνητικών εγγράφων και το βαστούν λιοντάρια.
* Το **μεσαίο έμβλημα** (*Mittleres Wappen*) είναι το εθνόσημο με το ασημένιο κλειδί και πάνω από το θυρεό ένα χρυσό στέμμα.
* Το **έμβλημα- σημαία** (*Flaggenwappen*) είναι εναλλακτική εκδοχή του μείζονος εθνοσήμου. Χρησιμοποιείται στη σφραγίδα του Προέδρου της Γερουσίας της Βρέμης.
* Τέλος, το **Μικρότερο έμβλημα** (*Kleines Wappen *) είναι μόνο το ασημένιο κλειδί χωρίς το θυρεό.

## Δες επίσης
* Σημαία της Βρέμης

## Παραπομπές


## Εξωτερικοί σύνδεσμοι
* Το έμβλημα της Βρέμης σύμφωνα με την επίσημη ιστοσελίδα της πόλης
* Σημαίες του Κόσμου-Βρέμη

Βρεμη
Κατηγορία:Βρέμη (ομόσπονδο κρατίδιο)
Βασίλειος Πατρίκιος

Ο **Βασίλειος Πατρίκιος** (1847 - 1929) ήταν Έλληνας ιατρός.

Σπούδασε στο Πανεπιστήμιο Αθηνών και στη συνέχεια μετέβη στο Παρίσι για την ολοκλήρωση των σπουδών του. Μετά το τέλος τους επέστρεψε στην Αθήνα, όπου και ανέλαβε γενικός γραμματέας του Ελληνικού Ερυθρού Σταυρού (1883). Επίσης διετέλεσε μέλος του τότε Ιατροσυμβουλίου (1892).

Έγραψε πολλά συγγράμματα, κυρίως περί λοιμωδών νόσων και απολυμαντικών, κατόπιν των οποίων κατέστη επιτακτική η ανάγκη δημιουργίας ιδιαίτερου νοσοκομείου στην Αθήνα.

## Δείτε επίσης
*Κωνσταντίνος Σάββας

## Παραπομπές


Κατηγορία:Έλληνες ιατροί του 19ου αιώνα
Κατηγορία:Έλληνες ιατροί του 20ού αιώνα
Τευμησσός (όρος)

Με το όνομα **Τευμησσός** είναι γνωστό ένα όρος της Βοιωτίας, στα νοτιοανατολικά του νομού, στη περιοχή ανάμεσα στα σημερινά χωριά Καλλιθέα του Δήμου Τανάγρας και Ελεώνα του Δήμου Θηβαίων. Κατά την αρχαιότητα υπήρχε ιερό των Νυμφών.

Κατηγορία:Βουνά της Βοιωτίας
Απορρίμματα

[μικρογραφία|Κάδοι απλών απορριμμάττων στην [Ελλάδα.]]
Ως **απορρίμματα** ή **απόβλητα** θεωρούνται υπολείμματα τροφών και αντικείμενα τα οποία έχουν παύσει να εξυπηρετούν τον σκοπό για τον οποίο έχουν κατασκευαστεί. Τα απορρίμματα διακρίνονται σε στερεά απόβλητα και υγρά απόβλητα (ή *λύματα*). Ιδιαίτερα επικίνδυνα για τους βιολογικούς οργανισμούς είναι τα τοξικά απόβλητα και τα πυρηνικά απόβλητα.

Για τη μείωση της ρύπανσης του περιβάλλοντος και για την οικονομική αξιοποίηση των **απορριμμάτων**, εφαρμόζεται η ανακύκλωση. Για τα υγρά απόβλητα εφαρμόζεται η βιολογική επεξεργασία λυμάτων, και για τα στερεά απόβλητα η συγκομιδή, διαλογή και αξιοποίηση των ανακυκλώσιμων υλικών.

## Βιβλιογραφία

* Φυτιάνος Κωνσταντίνος Κ., Σαμαρά - Κωνσταντίνου Κωνσταντινή, (2009). Χημεία Περιβάλλοντος. Εκδόσεις University Studio Press. ISBN 978-960-121-808-3
* Εγκυκλοπαίδεια του Περιβάλλοντος για νέους: Ρύπανση. National Geographic (Τόμος 5). ΣΕΛΕΝΑ ΕΚΔΟΤΙΚΗ Α.Ε. (© 2013 για την ελληνική γλώσσα). 

Κατηγορία:Περιβάλλον
Κατηγορία:Ρύπανση
Σπύρος Πατρίκιος

Ο **Σπύρος Πατρίκιος** (1894 - 27 Μαΐου 1958) ήταν Έλληνας ηθοποιός της επιθεώρησης και από τους σημαντικότερους της ελληνικής οπερέτας.

## Βιογραφία

Γεννήθηκε στη Τήνο το 1894. Μετά τις γυμνασιακές του σπουδές εισήχθηκε στη Σχολή Εμποροπλοιάρχων Ύδρας την οποία όμως μετά ένα χρόνο εγκατέλειψε προς χάριν του θεάτρου. Έτσι το 1911 πρωτοεμφανίζεται στη θεατρική σκηνή στη Κωνσταντινούπολη στο θίασο της Αικατερίνης Βερώνη. Σταδιοδρόμησε στο μουσικό θέατρο κυρίως σε επιθεωρήσεις όπου και διέπρεψε σε κωμικούς ρόλους.

Συμμετείχε στον Β' Βαλκανικό Πόλεμο μετά τη λήξη του οποίου συνέχισε τις θεατρικές παραστάσεις. Είχε διακριθεί ιδιαίτερα στις επιθεωρήσεις: «Πειρασμός», και «Αποκριάτικη επιθεώρηση». Το 1927 συμμετέχει συνθιασάρχης στο θέατρο της Κυβέλης και ένα χρόνο μετά εμφανίζεται στη Θεσσαλονίκη στη επιθεώρηση «Αρλεζιάνα». 

Περιόδευσε στη συνέχεια στην Αίγυπτο, την Κωνσταντινούπολη και αργότερα στις ΗΠΑ όπου και επιστρέφοντας αρχίζει να εμφανίζεται πλέον ως θιασάρχης στην επιτυχή επιθεώρηση «Ο παπαγάλος» (1931). Ακολούθως ασχολήθηκε ιδιαίτερα με τις οπερέτες πολλά κείμενα των οποίων έγραψε και ο ίδιος όπως «*Γυναίκες... γυναίκες*» κ.ά. μαζί με τον Νίκο Χατζηαποστόλου. Το 1939 ίδρυσε την «Οπερέτα Πρωτευούσης» ως θεατρικό οργανισμό του είδους όπου και παρουσίασε με δική του σκηνοθεσία τη «Εύθυμη χήρα» του Φραντς Λέχαρ. Κατά τη διάρκεια της κατοχής διετέλεσε πρόεδρος του "Σωματείου Ελλήνων Ηθοποιών". Το 1946 ανέβασε την επιθεώρηση «Γιούπι-γιούπι» που άφησε εποχή. Υπήρξε μέλος, αντιπρόεδρος και πρόεδρος του Σωματείου Ελλήνων Ηθοποιών το 1940-44. Η τελευταία του θεατρική παράσταση δόθηκε στο Δημοτικό Θέατρο Πειραιώς. Μετά τη συνταξιοδότησή του (1953) ασχολήθηκε ως αρχισυντάκτης του περιοδικού *Ελληνικό Θέατρο*.

## Προσωπική ζωή και θάνατος

Ο Σπύρος Πατρίκιος είχε νυμφευθεί την επίσης ηθοποιό Ελένη (Λέλα) Σταματοπούλου και μετέπειτα Πατρικίου και απέκτησαν έναν γιο, τον γνωστό ποιητή Τίτο Πατρίκιο.΄Ήταν αδελφός της ποιήτριας Λιλής Ιακωβίδου της οποίας και κόρη είναι η σύγχρονη ηθοποιός και τραγουδίστρια Φραντζέσκα (Ιακωβίδου). 

Απεβίωσε  στην Αθήνα, πέντε χρόνια μετά τη συνταξιοδότησή του, το 1958, σε ηλικία 64 ετών από καρκίνο του πνεύμονα. Κηδεύτηκε στο Β Νεκροταφείο Αθηνών.

## Φιλμογραφία

## Παραπομπές


## Εξωτερικοί σύνδεσμοι
*  

Κατηγορία:Έλληνες ηθοποιοί μουσικού θεάτρου
Κατηγορία:Έλληνες ηθοποιοί κινηματογράφου
239 Αδράστεια

Η **Αδράστεια (Adrastea)**, που δεν πρέπει να συγχέεται με τον μικρότερό της ομώνυμο δορυφόρο του Δία, είναι αστεροειδής της Κύριας Ζώνης με απόλυτο μέγεθος (όπως ορίζεται για το Ηλιακό Σύστημα) 10,3. Ανακαλύφθηκε στις 18 Αυγούστου 1884 από τον Αυστριακό αστρονόμο Γιόχαν Παλίζα, που παρατηρούσε από τη Βιέννη, και έλαβε το όνομα της Νύμφης Αδράστειας από την ελληνική μυθολογία. Το φαινόμενο μέγεθος της Αδράστειας κατά τη μέση αντίθεσή της είναι περίπου 14,0. Αναφέρεται και ως **Αδράστεα**.

## Φυσικά χαρακτηριστικά
Η μέση διάμετρος της Αδράστειας εκτιμάται σε 42 χλμ. Ο φασματικός της τύπος είναι άγνωστος, όπως και το άλβεδό της. Είναι άγνωστο επίσης αν και με ποια περίοδο περιστρέφεται η Αδράστεια γύρω από τον εαυτό της.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Αδράστεια
Τσάγεζι

Με την ονομασία **Τσάγεζι** ήταν παλαιότερα γνωστοί δύο οικισμοί της Ελλάδας:

* Το Στόμιο Λάρισας
* Η Ηρακλείτσα Σερρών (πρώην οικισμός)
Ετυμολογία: Από το τουρκικό Çay ağzı = εκβολές (το στόμα του ποταμιού). Çay = ποταμάκι, ağız = στόμα, ağzı = το στόμα
Ελεών Βοιωτίας

Ο **Ελεών** ή **Ελεώνας** είναι χωριό της Βοιωτίας και αποτελεί ομώνυμη τοπική κοινότητα υπαγόμενη στο Δήμο Θηβαίων, κατόπιν εφαρμογής του Σχεδίου Καλλικράτης. Ο πληθυσμός του ανέρχεται σε 1.010 κατοίκους, σύμφωνα με την απογραφή του 2011. Στα ανατολικά όρια του Ελεώνα βρίσκεται Κέντρο Απεξάρτησης Τοξικομανών Κρατουμένων, το οποίο, από το 2008, γειτνιάζει με τις μεταστεγασμένες Γυναικείες Φυλακές Κορυδαλλού.

## Ετυμολογία
Το όνομα του χωριού προέρχεται από τα έλη που υπήρχαν στην περιοχή κατά την αρχαιότητα, γι' αυτό και γράφεται με «ε» και όχι με «αι» (Ελαιώνας), όπως συχνά εκ παραδρομής αναφέρεται. Μέχρι το 1955 ονομαζόταν Σπαήδες.

## Ιστορία
### Η αρχαία πόλη
Ο αρχαίος οικισμός του Ελεώνα βρισκόταν κοντά στην περιοχή του σημερινού χωριού. Ο Όμηρος την αναφέρει ως μία από τις Βοιωτικές πόλεις που συμμετείχαν στον Τρωικό πόλεμο.

## Δημογραφία
Ο πληθυσμός του χωριού είχε αυξητικές τάσεις μετά τη δεκαετία του '60, αλλά μειώνεται τα τελευταία χρόνια - λόγω εσωτερικής μετανάστευσης και μείωσης γεννήσεων - με αποτέλεσμα το δημοτικό σχολείο να γίνει και πάλι τετραθέσιο, όπως ήταν παλαιότερα. Υπάρχουν επίσης αρκετοί νεαροί μετανάστες από Πακιστάν και Ινδία που εργάζονται εποχικά σε γεωργικές εργασίες. Πριν την έλευση των μεταναστών στις εποχικές γεωργικές εργασίες εργάζονταν κυρίως Ρομά που εγκαθίσταντο με τσαντίρια στα περίχωρα, ή ντόπιοι.

## Οικονομία
Η οικονομία του χωριού βασίζεται κυρίως στη γεωργία και λιγότερο στην κτηνοτροφία. Καλλιεργούνται κυρίως πατάτες, κρεμμύδια, καρπούζια, βαμβάκι, ελιές κλπ. Για αρκετά χρόνια οι κάτοικοι ασχολούνταν και με την καλλιέργεια του καπνού που είχαν φέρει Μικρασιάτες πρόσφυγες που είχαν εγκατασταθεί στην περιοχή. Με τη δημιουργία βιομηχανικής ζώνης στην περιοχή αρκετοί εγκατέλειψαν την καλλιέργεια του καπνού και εργάζονταν ως εργάτες στα εργοστάσια. Ενώ με τη γεωργία συνέχισαν να ασχολούνται όσοι διέθεταν μεγάλο κλήρο.

## Εκπαίδευση
Στο χωριό λειτουργεί Δημοτικό Σχολείο και Νηπιαγωγείο. Το δημοτικό σχολείο λειτουργεί ως τετραθέσιο. Εκεί υπάρχει ένα γήπεδο μπάσκετ, ποδοσφαίρου με κερκίδες και τα δύο και πολλές άλλες δραστηριότητες.

## Αθλητισμός
Το δημοφιλέστερο άθλημα στον Ελεώνα είναι το ποδόσφαιρο. Ο Α.Ε.Σ ΕΛΕΩΝΑΣ, ομάδα του χωριού, τη σεζόν 2013-14 έπαιζε στην Β' Κατηγορία του τοπικού πρωταθλήματος της Βοιωτίας. Στο γήπεδο του χωριού έχει δοθεί το όνομα Γεώργιος Κατσιφής, προς τιμή του υποσμηναγού Γεωργίου Κατσιφή. Ο υποσμηναγός, που καταγόταν από τον Ελεώνα, σκοτώθηκε στις 15 Δεκεμβρίου 1982 στην περιοχή Αγίου Ιωάννη Απιδέας Λακωνίας, συνεπεία συντριβής του αεροσκάφους F-4E της 338 Μοίρας Διώξεως Βομβαρδισμού της 117 Πτέρυγας Μάχης (Ανδραβίδα), στο οποίο ήταν κυβερνήτης κατά τη διάρκεια διατεταγμένης αποστολής, με συγκυβερνήτη τον Ανθυποσμηναγό Σαλβάρα Λάμπρο.

## Παραπομπές


Κατηγορία:Χωριά του δήμου Θηβαίων
Κατηγορία:Χωριά της περιφερειακής ενότητας Βοιωτίας
Κατηγορία:Πόλεις της αρχαίας Βοιωτίας
Κατηγορία:Αρβανιτοχώρια της Βοιωτίας
Πάρτιρα Ηρακλείου

Τα **Πάρτιρα** είναι  χωριό και έδρα ομώνυμης κοινότητας του Δήμου Μινώα Πεδιάδος στην Περιφερειακή Ενότητα Ηρακλείου της Κρήτης. Ανήκε στην Επαρχία Μονοφατσίου. Απέχει  από  το  Ηράκλειο  39,3   χιλιόμετρα. Οι κάτοικοι ασχολούνται κυρίως με την αμπελοκαλλιέργεια και την ελαιοκομία. Έτσι, η οικονομία του χωριού στηρίζεται στο λάδι και στο κρασί. Μεταξύ άλλων, λειτουργούν Δημοτικό Σχολείο και νηπιαγωγείο. Στα Πάρτιρα συναντούμε τις εκκλησίες του Αγίου Παντελεήμονα, της Αγίας Τριάδας, της Αγίας Μαρίνας και το προσκύνημα της Παναγίας Κεράς. Ο οικισμός πανηγυρίζει στις 28 Μαΐου και στις 27 Ιουνίου.

## Ιστορικά στοιχεία
Το όνομα Πάρτιρα το συναντάμε για πρώτη φορά σε έγγραφα του Δουκικού Αρχείου του Χάνδακα του 1368 με τη γραφή *Partira*. Το   χωριό   αναφέρεται   στον Καστροφύλακα και μάλιστα δύο οικισμοί. Πρόκειται για τα *Partira Catto*, με 121 κατοίκους και  *Partira Apano* με 42 κατοίκους στην επαρχία Μπελβεντέρε. Κατά την περίοδο της Τουρκοκρατίας στον οικισμό κατοικούσαν 22 οικογένειες Τούρκων και 128 άτομα το 1834 και το 1881 αντίστοιχα.

Οι σημερινοί κάτοικοι του χωριού κατάγονται από το Οροπέδιο Λασιθίου, το Μοχό, το Μεραμπέλο, την Ιεράπετρα και τη Μικρά Ασία.

Αναφορικά με τους άλλους σημερινούς οικισμούς του Δημοτικού διαμερίσματος, η Μικρά Επισκοπή ήταν παλαιότερα έδρα της Επισκοπής Αρκαδίας, ενώ κατά την Τουρκοκρατία κατοικούνταν αποκλειστικά από Τούρκους. Το 1583 τη βλέπουμε ως *Piscopi de Arcadia* με 105 κατοίκους (Κ 97). Στην ίδια απογραφή (Κ 96) αναγράφεται η Μπαδιά (*Pandea*) με κατοίκους 71. Το όνομά της πιθανόν να προέρχεται από το *abbadia-badia*=μοναστήρι. Η Τουρλωτή επίσης αναφέρεται *Truloti*, με 24 κατοίκους. Κατά την Τουρκοκρατία ζούσαν 5 οικογένειες Τούρκων το 1834 και 65 άτομα το 1881.
Μέχρι τις τελευταίες δεκαετίες στην κοινότητα Παρτίρων υπάγονταν και οι καταργηθέντες σήμερα οικισμοί της *Βιτσιλιάς* (25 κάτοικοι το 1971, υψ. 460 μ.), το όνομα της οποίας σημαίνει φωλιά της βιτσίλας  (κρητική ονομασία του γύπα)  και της *Χαλασούς* (25 κάτοικοι το 1971, υψ. 380 μ.). Το 1583 τα χωριά αυτά αναφέρονται *Vicilea* με 28 κατοίκους (Κ 97) και *Calassó* με 53 κατοίκους (Κ 96). Κατά την περίοδο της Τουρκοκρατίας και σε αυτούς τους οικισμούς κατοικούσαν μόνο Τούρκοι.

## Δείτε επίσης
***[[Κοινότητα Παρτίρων]]***

## Πηγές
* 

## Παραπομπές


Παρτιρα
Παρτι
Κατηγορία:Δήμος Μινώα Πεδιάδας
Μελέτιος Ιεροσολύμων

Ο **Πατριάρχης Μελέτιος** ήταν ένας από τους σημαντικότερους Προκαθήμενους του Πατριαρχείου Ιεροσολύμων. Ανήλθε στον Πατριαρχικό θρόνο το 1731 και παρέμεινε μέχρι το 1737 (κατ'άλλους ως το 1739).

Καταγόταν από την Αίνο της Θράκης. Διεξήγαγε μεγάλο αγώνα κυρίως κατά των αρμενικών βλέψεων επί των Αγίων προσκυνημάτων βοηθούμενος και από τον Οικουμενικό Πατριάρχη Νεόφυτο Στ' και τον Μεγάλο Διερμηνέα της Πύλης Αλέξανδρο Γκίκα. Ο αγώνας του εκείνος τελικά δικαιώθηκε μετά τη Σουλτανική αναγνώριση των δικαίων των Ορθοδόξων Χριστιανών στους Άγιους Τόπους.

## Παραπομπές


## Πηγές
* *Νεώτερον Εγκυκλοπαιδικόν Λεξικόν Ηλίου* τόμ. 13ος, σελ. 206
* 

Κατηγορία:Πατριάρχες Ιεροσολύμων
Κανάριος πεύκη

Η **Κανάριος πεύκη** (επιστ. ***Pinus canariensis*** - ***Πεύκη η κανάριος***), είναι είδος του γένους *[[Πεύκη (γένος)|Πεύκη]]* (*Pinus*), της οικογένειας των Πευκοειδών (Pinaceae), και εντόπιο στα κεντρικά και δυτικά νησιά του νησιωτικού συμπλέγματος των Καναρίων Νήσων και συγκεκριμένα στα νησιά Γκραν Κανάρια, Τενερίφη, Γκομέρα, Ιέρρο, Λα Πάλμα στον Ατλαντικό. Είναι ένα υποτροπικό είδος πεύκου και δεν ανέχεται χαμηλότερες θερμοκρασίες και παγετούς των -6oC και -10οC. Στη φυσική του περιοχή, αναπτύσσεται κάτω από εξαιρετικά ποικίλες βροχερές συνθήκες, ξεκινώντας με λιγότερο των 300 mm βροχή, έως και με αρκετές χιλιάδες mm, περισσότερο δε κατά τη διάρκεια των διαφορών συλλήψεως ποσοτήτων ομίχλης από το φύλλωμα. Υπό θερμές συνθήκες, είναι ένα απ' τα πιο ξηρανθεκτικά πεύκα, επιβιώνοντας ακόμη και με λιγότερα από 200 mm το χρόνο. 

## Χαρακτηριστικά
Είναι ένα μεγάλο αειθαλές δέντρο, αναπτύσσοντας περίπου 30-45 μ ύψος και 1.5 μ διάμετρο κορμού, με εξαίρεση την περίπτωση όταν το δένδρο ανέρχεται στα 60 μ ύψος, ο κορμός φθάνει ακόμα και τα 2.5 μ διάμετρο. Τα πράσινα με κιτρινο-πράσινα φύλλα του, είναι βελονοειδούς σχήματος σε δέσμες, με μήκος των 15-30 cm και με εξαιρετικά αιχμηρές άκρες που συχνά γέρνουν προς τα κάτω. Χαρακτηριστικό του είδους, είναι η επικάλυψη των κορμών με γλαυκο-πράσινου χρώματος επικορμικών παραφυάδων, δηλαδή νέων βλαστών αναπτυσσόμενων από τα χαμηλά του κορμού, αλλά στη φυσική του κατάσταση αυτό απαντάται μόνο ως αποτέλεσμα από πυρκαγιά ή άλλη καταστροφή. Είναι γεγονός πως αυτό το πεύκο είναι ένα απ' τα περισσότερο πυρανθεκτικά κωνοφόρα στον κόσμο, και όπως είδαμε και πριν, είναι το μόνο που αναγεννιέται μετά από καταστροφή. Οι κώνοι του έχουν 10-23 cm μήκος, με καστανού χρώματος επιφάνεια και συχνά παραμένοντας κλειστοί για αρκετά χρόνια (όψιμοι κώνοι). Οι κοντινότεροι συγγενείς του είναι το *Pinus roxburghii* από τα Ιμαλάια, τα μεσογειακά *Pinus pinea*, *Pinus halepensis* (Χαλέπιος πεύκη), *Pinus pinaster* και το *Pinus Brutia* (Τουρκική πεύκη) της ανατολικής Μεσογείου.

Σε ιθαγενή κλίμακα, ο αριθμός του έχει μειωθεί λόγω της διευρυμένης υλοτομίας, ως αποτέλεσμα, μόνο τα νησιά Τενερίφη και Λα Πάλμα να διαθέτουν τα μεγαλύτερα δάση ακόμη. Είναι επίσης το ψηλότερο δένδρο στις Κανάριες Νήσους.

## Καλλιέργεια και χρήσεις
Το αρωματικό ξύλο του, συγκεκριμένα η καρδιά του, συμπεριλαμβάνεται ανάμεσα στην καλύτερη ξυλεία πεύκου, καθώς είναι αρκετά σκληρό, γερό και στερεό. Είναι επίσης ένα διάσημο διακοσμητικό δένδρο σε σχετικά θερμά κλίματα. Στη Νότιο Αφρική και στην Αυστραλία, έχει εγκλιματιστεί στην χρήση για δενδροφυτεύσεις τοπίων.


Αρχείο:pincan21a.jpg|Το ξύλο της Καναρίου πεύκης είναι αρκετά γερό και χρήσιμο
Αρχείο:Tenerife2005 030.jpg|Δάσος στην Τενερίφη


## Εξωτερικοί σύνδεσμοι
* 

Κατηγορία:Πευκοειδή
Κατηγορία:Καλλωπιστικά δέντρα
Κατηγορία:Χλωρίδα των Κανάριων νήσων
Φιλί

μικρογραφία|«Το φιλί», έργο του Φραντσέσκο Χαγιές, 19ος αιώνας.
Το **φιλί** (ή ο ασπασμός) είναι το άγγιγμα των χειλιών σε μια επιφάνεια. Αποτελεί συνηθισμένη πρακτική των ανθρώπων και μπορεί να είναι έκφραση αγάπης, τρυφερότητας ή σεβασμού. Χρησιμοποιείται ακόμα για χαιρετισμό και αποχαιρετισμό. Το φιλί μπορεί να χρησιμοποιηθεί για να εκφρασθεί, επίσης, η ρομαντική αγάπη ή η σεξουαλική επιθυμία μεταξύ δύο ανθρώπων. Η λέξη προέρχεται από το αρχαίο ρήμα *[[φιλία|φιλώ]]*, που είναι συνώνυμο του ρήματος αγαπώ. Γι' αυτό το λόγο, στην καθαρεύουσα και σε αρχαιότερα ελληνικά κείμενα χρησιμοποιείται η λέξη *ασπασμός*, που αναφέρεται στην ίδια πράξη.

## Βιολογία και εξέλιξη
Οι ανθρωπολόγοι δεν έχουν φθάσει σε ομοφωνία σχετικά με το αν το φιλί είναι μια επίκτητη συμπεριφορά ή αποτελεί ενστικτώδη ενέργεια. Το φιλί συναντάται, εκτός από τους ανθρώπους, σε πολλά ζώα, κυρίως σε θηλαστικά.

## Το φιλί σε διάφορους πολιτισμούς
Το φιλί στις δυτικές κοινωνίες είναι έκφραση αγάπης, στοργής ή ερωτικής επιθυμίας. Σε άλλα μέρη του κόσμου, το φιλί έχει άλλα νοήματα. Σε ορισμένους πολιτισμούς δεν χρησιμοποιείται καν το φιλί. Υπάρχουν διάφορα είδη φιλιών (Γαλλικό φιλί κ.τ.λ.)

## Βιβλιογραφία

* 
* C. Marsh Beadnell (1942)  *The Origin of the Kiss* , Thinkers Library No.89,   Watts & Co, London

Κατηγορία:Διαπροσωπικές σχέσεις
Κατηγορία:Σεξουαλικές πράξεις

Κατηγορία:Χαιρετισμοί
Θίοντορ Ρούζβελτ (πρεσβύτερος)

Ο **Θίοντορ Ρούζβελτ** (1831-1878) ήταν επιχειρηματίας και ευεργέτης.

## Βιογραφία
Γεννήθηκε στη Νέα Υόρκη και καταγόταν από μεγάλη οικογένεια της Νέας Υόρκης. Ήταν γιος του Κορνήλιου βαν Ρούζβελτ και της Μαργαρίτας Μπάρνχιλ. Ήταν βιομήχανος και βοήθησε στην ίδρυση πολλών ιδρυμάτων, νοσοκομείων και μουσείων, όπως το Μητροπολιτικό μουσείο τέχνης Νέας Υόρκης, το Αμερικανικό Μουσείο Φυσικής Ιστορίας, κ.ά..

Ήταν νυμφευμένος με τη Μάρθα Μπούλοκ, η οποία καταγόταν από μεγάλη οικογένεια πολιτικών, και απέκτησαν τέσσερα παιδιά, μεταξύ των οποίων τον πρόεδρο των ΗΠΑ Θίοντορ Ρούζβελτ και τον Έλιοτ Ρούζβελτ (1860-1894), ο οποίος πέθανε από αποπληξία, αφού πρώτα είχε αποπειραθεί να αυτοκτονήσει πέφτοντας από το παράθυρο. Εγγονή του ήταν η πρώτη κυρία των ΗΠΑ Έλινορ Ρούζβελτ.

## Παραπομπές


## Εξωτερικοί σύνδεσμοι
* 

Κατηγορία:Οικογένεια Ρούζβελτ
Αμειψίας

Ο **Αμειψίας** (β' μισό  5ου αι. π.Χ.) ήταν Αθηναίος κωμικός ποιητής, σύγχρονος του Αριστοφάνη. Με αντίπαλο τον τελευταίο κέρδισε δύο φορές στα Διονύσια, το 423 την πρώτη νίκη και το 414 την δεύτερη, με τις κωμωδίες "Κωμασταί" και "Κόννος" αντίστοιχα. Ο Αμειψίας έπαιρνε τα θέματά του από την επικαιρότητα ενώ τα έργα του δε χαρακτηρίζονταν από ιδιαίτερο φιλοσοφικό προβληματισμό. Στα σωζόμενα αποσπάσματά του συχνά γίνεται λόγος για φαγητό και πιοτό.

## Βιβλιογραφία
**Εκπαιδευτική εγκυκλοπαίδεια*, Εκδοτική Αθηνών 1999.

Κατηγορία:Αρχαίοι Έλληνες κωμικοί ποιητές
Κατηγορία:Ποιητές Παλαιάς Κωμωδίας
Αβελλίνο

Το **Αβελλίνο** (, ) είναι πόλη και δήμος της Ιταλίας, στην περιφέρεια της Καμπανίας, πρωτεύουσα της ομώνυμης επαρχίας. Είναι κτισμένη σε οροπέδιο, 42 χλμ. βορειοανατολικά της Νάπολης, στον δρόμο που ενώνει το Σαλέρνο και το Μπενεβέντο.

Στις 23 Νοεμβρίου 1980 την περιοχή συγκλόνισε ένας φοβερός σεισμός μεγέθους 6,8 βαθμών της κλίμακας Ρίχτερ που προκάλεσε 2.914 νεκρούς και πάνω από 10.000 τραυματίες.

## Μνημεία και αξιοθέατα
Σημαντικά μνημεία της πόλης είναι:
* Ερείπια της ρωμαϊκής πόλης **Abellinum**
* Ο Καθεδρικός Ναός της πόλης

## Εξωτερικοί σύνδεσμοι
* 
* 
* Επίσημος ιστότοπος της πόλης του Αβελλίνο 
* Περιοδικό της πόλης του Αβελλίνο 

Κατηγορία:Πόλεις της Καμπανίας
Πατροκλής ο Μακεδόνας

Ο **Πατροκλής** αποκαλούμενος και *Πατροκλής ο Μακεδών*, ήταν αρχαίος Έλληνας στρατηγός, ναύαρχος, γεωγράφος, εφευρέτης και εξερευνητής του Βασιλέως της Συρίας Σέλευκου Α΄ που τον διόρισε κυβερνήτη της Βαβυλώνας.

Από του έτους 285 μέχρι το 282 π.Χ. ο Πατροκλής επεχείρησε μεγάλες εξερευνήσεις στη Κασπία θάλασσα και στην Υρκανία. Αποτέλεσμα εκείνων των εξερευνήσεων ήταν η διάλυση της μέχρι τότε επικρατούσας πλάνης δια της οποίας και ταυτίζονταν η Κασπία θάλασσα με τη Μαιώτιδα λίμνη.

Θεωρείται ο κατ΄ εξοχήν εξερευνητής της Κασπίας θάλασσας και της περιοχής των ποταμών Ώξου και Ιαξάρτη. Έγραψε το σύγγραμμα "Κασπία Θάλασσα". Επίσης ο Πατροκλής θεωρείται ο εφευρέτης του ηλιακού ωρολογίου.

Τον Πατροκλή αναφέρουν ο Βιτρούβιος, ο Διόδωρος ο Σικελιώτης, ο Στράβων, ο Πλίνιος και ο Ερατοσθένης.

## Παραπομπές


## Πηγές
**Νεώτερον Εγκυλοπαιδικόν Λεξικόν Ηλίου* τ.15ος, σ. 620.
**Αρχαίοι Έλληνες Επιστήμονες*, Κ. Γεωργακόπουλου, Αθήνα 1995

Κατηγορία:Ελληνιστική περίοδος
Κατηγορία:Αρχαίοι Έλληνες ναύαρχοι
Κατηγορία:Αρχαίοι Έλληνες στρατηγοί
Κατηγορία:Αρχαίοι Έλληνες γεωγράφοι